CELEX: E2020C0151
Language: hr
Date: 2020-12-11 00:00:00
Title: Delegirana odluka Nadzornog tijela EFTA-e br. 151/20/COL od 11. prosinca 2020. o utvrđivanju programa kontrola za 2021. koje trebaju provoditi države EFTA-e koje su članice EGP-a radi provjere primjene propisa EGP-a u području hrane i veterinarstva [2021/336]

25.2.2021   
            
            
               HR
            
            
               Službeni list Europske unije
            
            
               L 66/66
            
         
      DELEGIRANA ODLUKA NADZORNOG TIJELA EFTA-e br. 151/20/COL
      od 11. prosinca 2020.
      o utvrđivanju programa kontrola za 2021. koje trebaju provoditi države EFTA-e koje su članice EGP-a radi provjere primjene propisa EGP-a u području hrane i veterinarstva [2021/336]
      NADZORNO TIJELO EFTA-e,
      uzimajući u obzir akt na koji se upućuje u poglavlju I. dijelu 1.1 točki 11.b i poglavlju II. točki 31.q Priloga I. te poglavlju XII. točki 164. Priloga II. Sporazuma o EGP-u, Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredbi (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredbi Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredbi (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1) kako je izmijenjena i kako je prilagođena Sporazumu o EGP-u njegovim Protokolom 1. i sektorskim prilagodbama navedenima u Prilogu I. i II. Sporazumu, a posebno njezin članak 118. stavak 1.,
      budući da:
      Za provedbu propisa EGP-a u području hrane i veterinarstva (2) nadležne su države članice EGP-a, čija nadležna tijela organiziranjem službenih kontrola prate i provjeravaju djelotvorno ispunjavanje i izvršavanje zahtjeva EGP-a.
      Iz članka 116. Uredbe (EU) 2017/625 proizlazi da stručnjaci Nadzornog tijela EFTA-e („Nadzorno tijelo“) provode kontrole, uključujući revizije, u državama EFTA-e koje su članice EGP-a kako bi provjerili provedbu propisa EGP-a. Te kontrole Nadzornog tijela treba provoditi u područjima sigurnosti hrane i hrane za životinje, zdravlja i dobrobiti životinja, zdravlja bilja, sredstava za zaštitu bilja, ekološke proizvodnje te funkcioniranja nacionalnih sustava kontrola i nadležnih tijela koja njima upravljaju.
      Iz sektorskih prilagodbi Priloga I. i uvoda u poglavlje XII. Priloga II. Sporazumu o EGP-u proizlazi da se zakonodavstvo o veterinarskim pitanjima, hrani za životinje i prehrambenim proizvodima ne primjenjuje na Lihtenštajn sve dok je primjena Sporazuma između Europske zajednice i Švicarske Konfederacije o trgovini poljoprivrednim proizvodima proširena na Lihtenštajn.
      Iz članka 118. stavka 1. Uredbe (EU) 2017/625 proizlazi da Nadzorno tijelo mora uspostaviti program kontrola za kontrole koje njegovi stručnjaci provode na Islandu i u Norveškoj radi provjere primjene propisa EGP-a u prethodno navedenim područjima.
      Program kontrola utvrđuje se za određena prioritetna područja. Kriteriji koji se primjenjuju pri utvrđivanju prioriteta obuhvaćaju, uz ostalo, utvrđene rizike i nove teme (primjerice bolesti životinja ili krize povezane s hranom ili hranom za životinje), važnost određenog sektora u državama EFTA-e koje su članice EGP-a, prethodne rezultate država EFTA-e koje su članice EGP-a u relevantnom području te informacije iz relevantnih izvora, uključujući prioritete koje je Europska komisija odredila u svojem programu kontrola (3).
      DONIJELO JE OVU ODLUKU:
      
                  1.
               
               
                  Program kontrola za 2021. koje trebaju provoditi stručnjaci Nadzornog tijela na Islandu i u Norveškoj kako je predviđeno u članku 116. stavku 1. Uredbe (EU) 2017/625 utvrđen je u Prilogu ovoj Odluci.
               
            
                  2.
               
               
                  Ova je Odluka upućena Islandu i Norveškoj.
               
            
         Sastavljeno u Bruxellesu 11. prosinca 2020.
         
            Za Nadzorno tijelo EFTA-e, temeljem Delegirane odluke br. 130/20/COL,
         
         
            Högni KRISTJÁNSSON
            
               nadležni član Kolegija
            
         
         
            Carsten ZATSCHLER
            
               potpisuje kao direktor,
            
            
               Pravni i izvršni poslovi
            
         
      
      
         (1)  SL L 95, 7.4.2017., str. 1.
      
      
         (2)  Propisi EGP-a u području hrane i veterinarstva obuhvaćaju hranu i sigurnost hrane, hranu za životinje i sigurnost hrane za životinje, zahtjeve u pogledu zdravlja i dobrobiti životinja, nusproizvode životinjskog podrijetla i od njih dobivene proizvode, zahtjeve u pogledu stavljanja na tržište i upotrebe sredstava za zaštitu bilja te održive upotrebe pesticida, ekološku proizvodnju i označivanje ekoloških proizvoda.
      
         (3)  Provedbena odluka Komisije (EU) 2020/1550 оd 23. listopada 2020. o utvrđivanju višegodišnjeg programa kontrola za razdoblje 2021.–2025. koje trebaju provoditi stručnjaci Komisije u državama članicama radi verifikacije primjene propisa Unije o poljoprivredno-prehrambenom lancu (SL L 354, 26.10.2020., str. 9.).
   
   
      
         PRILOG
         U ovom se Prilogu utvrđuje program kontrola za 2021. koje trebaju provoditi stručnjaci Komisije na Islandu i u Norveškoj u područjima obuhvaćenima Uredbom (EU) 2017/625.
         Nadzorno tijelo utvrdilo je određena prioritetna područja u područjima sigurnosti hrane i hrane za životinje, zdravlja i dobrobiti životinja, sredstava za zaštitu bilja te funkcioniranja nacionalnih sustava kontrole i nadležnih tijela.
         Stručnjaci Nadzornog tijela provode kontrole, uključujući provjere na licu mjesta, revizije i administrativne analize u skladu s člankom 116. Uredbe (EU) 2017/625.
         Kontrole Nadzornog tijela provode se radi postizanja visokog stupnja pokrivenosti u područjima koja je Nadzorno tijelo odredilo kao prioritetna te u kojima je potrebno nadzirati stupanj provedbe i učinkovitost službenih sustava kontrole i provedbenih mjera.
         Program kontrola za 2021. na Islandu i u Norveškoj radi provjere primjene pravila u područjima obuhvaćenima Uredbom (EU) 2017/625 utvrđen je u nastavku:
         
                     Prioritetno područje
                  
                  
                     Posebni ciljevi
                  
               
                     
                        Zoonoze koje se prenose hranom
                     
                  
                  
                     Administrativne analize radi procjene kontrole zoonoza koje se prenose hranom, s posebnim naglaskom na razini provedbe i učinkovitosti nacionalnih programa kontrole salmonele
                  
               
                     
                        Ostaci veterinarsko-medicinskih proizvoda, pesticida i kontaminanata u živim životinjama i hrani životinjskog podrijetla
                     
                  
                  
                     Revizije radi provjere usklađenosti s primjenjivim propisima EGP-a kojima se uređuju ostaci veterinarsko-medicinskih proizvoda, pesticida i kontaminanata u živim životinjama i hrani životinjskog podrijetla te provedbe odgovarajućih službenih kontrola
                     Administrativne analize radi provjere usklađenosti planova praćenja ostataka koje su dostavili Island i Norveška sa zahtjevima utvrđenima u relevantnim propisima EGP-a
                  
               
                     
                        Informiranje potrošača o hrani te prehrambene i zdravstvene tvrdnje
                     
                  
                  
                     Administrativne analize radi procjene funkcioniranja nacionalnih sustava kontrole i nadležnih tijela koja ih provode u kontekstu informiranja potrošača o hrani te prehrambenih i zdravstvenih tvrdnji
                  
               
                     
                        Dobrobit životinja u trenutku usmrćivanja, životinje namijenjene proizvodnji hrane
                     
                  
                  
                     Revizije radi provjere usklađenosti s primjenjivim propisima EGP-a kojima se uređuje dobrobit preživača, svinja i peradi u trenutku usmrćivanja te provedbe odgovarajućih službenih kontrola
                  
               
                     
                        Sredstva za zaštitu bilja, ostaci pesticida i održiva upotreba pesticida
                     
                  
                  
                     Administrativne analize radi provjere usklađenosti s primjenjivim propisima EGP-a kojima se uređuje odobravanje, stavljanje na tržište i upotreba sredstava za zaštitu bilja i ostataka pesticida te održiva upotreba pesticida, kao i provedbe odgovarajućih službenih kontrola
                  
               
                     
                        Poduzimanje daljnjih mjera s obzirom na preporuke revizije
                     
                     
                        
                           (sektorske i opće)
                        
                     
                  
                  
                     Provjera, uz ostalo revizijama i provjerama na licu mjesta, poduzimaju li Island i Norveška odgovarajuće daljnje mjere za ispravljanje svih pojedinačnih ili sustavnih nedostataka utvrđenih kontrolama Nadzornog tijela
                  
               
                     
                        Usklađenost graničnih kontrolnih postaja
                     
                  
                  
                     Provjera ispunjavaju li granične kontrolne postaje koje su u tu svrhu predložili Island i Norveška minimalne zahtjeve za granične kontrolne postaje, uključujući inspekcijske centre utvrđene u primjenjivim propisima EGP-a prije određivanja tih postaja